Oolong Tea Archives - Tuula Vintage
Oolong Tea BenefitsRead More
What Does Oolong Tea Taste Like?Read More
Best Oolong Tea 2020( Are Chinese Oolong the Best?)Read More Baahlodi 6 | Beibele Inthaneteng | Phetolelo ya Lefase le Lefsa
6 Bana ba Isiraele ba dira tše mpe mahlong a Jehofa.+ Ka gona Jehofa a ba gafela seatleng sa Bamidiane+ ka nywaga e šupago.
2 Bamidiane ba fenya Baisiraele.+ Bana ba Isiraele ka baka la Bamidiane ba ile ba ikuta mafelong a ka tlase ao a bego a le dithabeng le maweng gotee le mafelong ao go bego go le thata go tsena go ona.+
3 E be e re ge Baisiraele ba bjetše peu,+ go rotoge Bamidiane le Baamaleke+ gotee le batho ba tšwago ka Bohlabela+ ba ba hlasele.
4 Ba be ba hloma mešaša ya bona gore ba ba hlasele gomme ba ba senyetše ditšweletšwa tša lefase go fihla Gatsa, ba se šadiše dijo goba dinku goba dipoo goba dipokolo kua Isiraele.+
5 Ba be ba rotoga le diruiwa tša bona le ditente tša bona. Ba be ba etla ka bontši bjalo ka ditšie,+ bona le dikamela tša bona ba sa balege;+ ba etla nageng gore ba e senye.+
6 Baisiraele ba ile ba diila kudu ka baka la Bamidiane; bana ba Isiraele ba kgopela Jehofa gore a ba thuše.+
7 Ya re ka ge bana ba Isiraele ba kgopetše Jehofa gore a ba thuše ka baka la Bamidiane,+
8 Jehofa a romela monna wa moporofeta+ go bana ba Isiraele gore a re go bona: “Se ke seo Jehofa Modimo wa Isiraele a se boletšego, a re: ‘Ke nna ke le rotošitšego ka le ntšha Egipita+ gomme ka le ntšha moo le bego le le makgoba.*+
9 Ka le hlakodiša seatleng sa Baegipita le seatleng sa bagateledi ka moka ba lena, ka ba raka pele ga lena gomme ka le nea naga ya bona.+
10 Le gona, ka re go lena: “Ke nna Jehofa Modimo wa lena.+ Le se ke la boifa medimo ya Baamore+ bao le dulago nageng ya bona.”+ Eupša lena ga se la theetša lentšu la ka.’”+
11 Ka morago morongwa wa Jehofa+ a tla a dula ka tlase ga sehlare se segolo seo se bego se le Ofura, seo e bego e le sa Joashe wa Moabi-esere,+ mola Gideone+ morwa wa gagwe a be a fola korong segatelong sa morara gore a akgofele go e tšhabiša gore Bamidiane ba se e bone.
12 Ke moka morongwa wa Jehofa a iponagatša go yena gomme a re go yena: “Jehofa o na le wena,+ wena monna yo matla wa mogale.”
13 Ge a re’alo, Gideone a re go yena: “Tshwarelo hle, mong wa ka. Ge e ba Jehofa a na le rena, gona go re’ng re wetšwe ke tše ka moka,+ le gona di kae ditiro tša gagwe tše makatšago+ tšeo botatago rena ba re laodišeditšego tšona,+ ba re: ‘Na Jehofa ga se yena a re rotošitšego a re ntšha Egipita?’+ Bjale Jehofa o re lahlile,+ o re gafetše diatleng tša Bamidiane.”
14 Jehofa* ge a ekwa seo a mo lebelela a re: “Tia matla o sepele,+ gomme o tla phološa Baisiraele diatleng tša Bamidiane.+ Ke nna ke go romago.”+
15 Ke moka Gideone a re go yena: “Tshwarelo hle, Jehofa. Ke tla phološa Isiraele ka eng?+ Lapa* lešo ke le lenyenyane baneng ba Manase, gomme ke nna yo monyenyane-nyenyane lapeng la tate.”+
16 Eupša Jehofa a re go yena: “Ka gobane ke tla ba le wena+ gomme o tla bolaya Bamidiane+ bjalo ka ge eka o bolaya motho o tee.”
17 Ge a re’alo, Gideone a re go yena: “Ge e ba bjale ke hweditše kamogelo mahlong a gago,+ gona mphe pontšho ya gore ke bone gore ke wena o bolelago le nna.+
18 Hle o se ke wa tloga mo go fihla ke boa go wena+ ke go tlela le mpho ya ka gomme ke e bea pele ga gago.”+ Yena a re go Gideone: “Ge e le nna ke tla dula mo go fihla o boa.”
19 Gideone a ya a apea nama ya putšanyana,+ a dira dinkgwa tše di sa omelwago ka bupi bja tekanyo ya seroto.*+ A tsenya nama ka serotong gomme moro a o tšhela ka pitšeng ya go apea, ka morago ga moo a mo tlišetša dijo a le ka tlase ga sehlare se segolo, a mo solela tšona.
20 Morongwa wa Modimo wa therešo a re go yena: “Tšea nama le dinkgwa tše di sa omelwago o di bee moo godimo ga leswika+ le legolo gomme o tšhele moro.” Ke moka Gideone a dira bjalo.
21 Morongwa wa Jehofa a kgwatha nama le dinkgwa tše di sa omelwago ka ntlha ya lehlotlo leo a bego a le swere ka seatleng sa gagwe, ke moka mollo wa tšwa leswikeng wa fiša nama le dinkgwa tše di sa omelwago.+ Morongwa wa Jehofa a nyamela gomme Gideone a se sa mmona.
22 Ka gona Gideone a lemoga gore e be e le morongwa wa Jehofa.+
Gateetee Gideone a re: “Joo Mmuši Morena Jehofa! Ke bone morongwa wa Jehofa re lebantše difahlego!”+
23 Eupša Jehofa a re go yena: “Iša maswafo fase.*+ O se ke wa boifa.+ O ka se hwe.”+
24 Ka gona Gideone a agela Jehofa aletare+ moo gomme e sa bitšwa+ Jehofa-shalomo go fihla le lehono. E sa le kua Ofura+ ya Baabi-esere.
25 Bošegong bjoo Jehofa a re go yena: “Tšea powana, poo ya tatago, e lego powana ya bobedi ya nywaga e šupago, o phušole aletare ya Baali+ ya tatago gomme o reme le kota e kgethwa yeo e lego kgauswi le yona.+
26 O agele Jehofa Modimo wa gago aletare e hlophilwego ka maswika godimo ga sebo se, o tšee powana ya bobedi o dire sebego sa go fišwa ka yona godimo ga dikgong tša kota e kgethwa yeo o tlago go e rema.”
27 Ke moka Gideone a tšea banna ba lesome go bahlanka ba gagwe a yo dira feela bjalo ka ge Jehofa a mmoditše;+ eupša ya re ka ge a be a boifa ba lapa la tatagwe le banna ba motse kudu gore a dire seo mosegare, a se dira bošego.+
28 Ge banna ba motse ba tsoga e sa le ka masa go etša mehleng, ba bona aletare ya Baali e phušotšwe le kota e kgethwa+ yeo e bego e le kgauswi le yona e remilwe gomme powana ya bobedi e dirilwe sebego aletareng yeo e bego e agilwe.
29 Ba botšišana ba re: “Ke mang yo a dirilego se?” Ba botšiša le go nyakišiša. Mafelelong ba re: “Gideone morwa wa Joashe ke yena a dirilego se.”
30 Ka gona banna ba motse ba re go Joashe: “Ntšhetša morwa wa gago ka ntle gore a bolawe,+ ka gobane o phušotše aletare ya Baali e bile o remile kota e kgethwa yeo e bego e le kgauswi le yona.”
31 Ge ba re’alo, Joashe+ a re go bohle bao ba bego ba elwa le yena:+ “Na ke lena le tlago go lwela Baali go bona ge e ba le ka mo phološa? Mang le mang yo a mo lwelago o tla bolawa mesong ye.+ Ge e ba Baali e le Modimo,+ gona a a itwele+ ka ge go na le yo a phušotšego aletare ya gagwe.”
32 Letšatšing leo a bitša Gideone Jerubaali,+ e le ge a re: “Anke Baali a itwele ka ge go na le yo a phušotšego aletare ya gagwe.”+
33 Bamidiane+ ka moka le Baamaleke+ gotee le batho ba tšwago ka Bohlabela+ ba ipopa ngatana+ ba tshelela ka mošola wa noka gomme ba hloma mešaša moeding wa Jeseriele.+
34 Moya wa Jehofa+ wa aparela Gideone moo a ilego a letša naka+ gomme Baabi-esere+ ba kgobokana ba mo šala morago.
35 A romela baromiwa+ seleteng ka moka sa bana ba Manase gomme le bona ba kgobokana ba mo šala morago. A buša a romela baromiwa seleteng ka moka sa bana ba Ashere, ba Sebulone le ba Nafutali gomme ba tla go mo gahlanetša.
36 Ke moka Gideone a re go Modimo wa therešo: “Ge e ba o phološa Baisiraele ka nna, go etša ge o holofeditše,+
37 gona šefa ke ala letlalo la boya bja nku seboeng. Ge phoka e ka wela letlalong feela eupša mo fase ka moka gwa oma, gona ke tla tseba gore o tla phološa Baisiraele ka nna, go etša ge o holofeditše.”
38 Go ile gwa ba bjalo. Ge a tsoga ka masa letšatšing le le latelago a gamola letlalo la boya bja nku, a gamola meetse a mantši a phoka go lona ao a ilego a tlatša moruswi o mogolo.
39 Fela Gideone a re go Modimo wa therešo: “Anke bogale bja gago bo se ntukele, eupša e re ke bolele la mafelelo. E re ke dire teko e nngwe gape ka letlalo la boya bja nku. Anke letlalo la boya bja nku e be lona le omago gomme phoka e kolobiše mmu ka moka.”
40 Ka gona Modimo a dira bjalo bošegong bjoo; gwa oma letlalo la boya bja nku le nnoši gomme phoka ya kolobiša mmu ka moka.
^ “Morongwa wa Jehofa.”
^ Phetolelo ya lentšu ka lentšu e re, “ba sekete ba ka.”
^ Phetolelo ya lentšu ka lentšu e re, “eba le khutšo.”